
OBRAZLOŽENJE POLUGODIŠNJEG IZVJEŠTAJA O IZVRŠENJU FINANCIJSKOG PLANA ZA 2026. GODINU


Obveza izrade Polugodišnjeg izvještaja o izvršenju financijskog plana utvrđena je Zakonom o proračunu.
Osnovna svrha navedenog izvještaja je dati informacije o:
· planiranim i ostvarenim prihodima i rashodima, primicima i izdacima tijekom
izvještajnog razdoblja iskazanim prema proračunskim klasifikacijama,
· ostvarenju postavljenih planova i
· uspješnosti ispunjenja postavljenih ciljeva.
S obzirom da je Tiflološki muzej korisnik državnog proračuna, izvještaj je napravljen po novčanom načelu.
Sadržaj Polugodišnjeg izvještaja o izvršenju financijskog plana čine:
· Opći dio:
a. Sažetak Računa prihoda i rashoda i Računa financiranja,
b. Račun prihoda i rashoda, u kojem su prihodi i rashodi iskazani po ekonomskoj
klasifikaciji i izvorima financiranja, a rashodi i po funkcijskoj klasifikaciji,
c. Račun financiranja, u kojem su primici i izdaci iskazani po ekonomskoj
klasifikaciji i izvorima financiranja,
d. Opći dio za korisnike državnog proračuna sadržava prijenos sredstava iz prethodne godine i odnos sredstava u slijedeću godinu,
· Posebni dio:
a. izvršenje rashoda i izdataka iskazanih po izvorima financiranja i ekonomskoj
klasifikaciji, raspoređenih u programe koji se sastoje od aktivnosti i projekata,
· Obrazloženje:
a. Općeg dijela, odnosno ostvarenja prihoda i primitaka, rashoda i izdataka te
prenesenog manjka odnosno viška financijskog plana,
b. Posebnog dijela, odnosno izvršenja aktivnosti i projekata iz posebnog dijela
financijskog plana s ciljevima koji su ostvareni provedbom programa i
pokazateljima uspješnosti realizacije tih ciljeva,
· Posebni izvještaji:
a.     Izvještaj o korištenju sredstava fondova Europske unije,
b.     Izvještaj o zaduživanju na domaćem i stranom tržištu novca i kapitala,
c.     Izvještaj o danim zajmovima i potraživanjima po danim zajmovima,
d.     Izvještaj o stanju potraživanja i dospjelih obveza te o stanju potencijalnih obveza
po osnovi sudskih sporova.

I. OBRAZLOŽENJE OPĆEG DIJELA
U općem dijelu su prikazani planirani i izvršeni prihodi i rashodi po ekonomskoj i funkcijskoj klasifikaciji te prema izvorima financiranja.

Ukupni prihodi za 2026. godinu planirani su u iznosu od 653.269 EUR, a u razdoblju od 1. siječnja do 30. lipnja 2026. godine su izvršeni u iznosu od 299.612,94 EUR ili 45,86% godišnjeg plana. 
Ukupni rashodi za 2026. godinu su planirani u iznosu 653.269 EUR, a u razdoblju od 1. siječnja do 30. lipnja 2026. godine su izvršeni u iznosu 295.033,63 EUR ili 45,16% godišnjeg plana.

U izvještaju o prihodima i rashodima prema ekonomskoj klasifikaciji izvršenje ukupnih prihoda se u cijelosti odnosi na prihode poslovanja. 
U strukturi ukupno izvršenih rashoda najveći je udio rashoda poslovanja s 99,24%, a udio rashoda za nabavu nefinancijske imovine iznosi 0,76%. 
Rashodi poslovanja su izvršeni u iznosu 292.805,77 EUR ili 45,53% godišnjeg plana, a rashodi za nabavu nefinancijske imovine su izvršeni u iznosu 2.227,86 EUR ili 21,94% godišnjeg plana.

U izvještaju o prihodima i rashodima prema izvorima financiranja muzej je u odnosu na tekući plan izvršio prihode prema slijedećim izvorima:
· Izvor 11 (iz proračuna) 293.318,94 EUR ili 45,53% izvršeno u odnosu na godišnji plan
· Izvor 31 (vlastiti prihodi) 4.180,00 EUR ili 83,60% izvršeno u odnosu na godišnji plan
· Izvor 43 (ostali prihodi) 2.114,00 EUR ili 52,85% izvršeno u odnosu na godišnji plan
Struktura izvršenja rashoda u odnosu na tekući plan prema izvorima je slijedeća:
· Izvor 11 (iz proračuna) 293.318,94 EUR ili 45,53% izvršeno u odnosu na godišnji plan
· Izvor 31 (vlastiti prihodi) 1.188,57 EUR ili 23,77% izvršeno u odnosu na godišnji plan
· Izvor 43 (ostali prihodi) 526,12 EUR ili 13,15% izvršeno u odnosu na godišnji plan
U izvještajnom razdoblju sredstva su se trošila u skladu s financijskim planom.

Po funkcijskoj klasifikaciji ukupni planirani i izvršeni rashodi pripadaju službi kulture.

U izvještajnom razdoblju nije bilo primitaka i izdataka. 

Donos sredstava iz prethodne godine iznosi 33.807,32 EUR, a prijenos sredstava u slijedeće razdoblje iznosi 38.386,63 EUR.
II. OBRAZLOŽENJE POSEBNOG DIJELA

U posebnom dijelu je prikazano izvršenje financijskog plana rashoda po aktivnostima i po izvorima financiranja, te je u njemu moguće vidjeti kako je izvršen plan po svakom od njih.

Aktivnost A780000 Administracija i upravljanje

Na ovoj aktivnosti planirani rashodi iznose 608.290,00 EUR , a izvršeno je 289.025,06 EUR, što iznosi 47,51% izvršenja godišnjeg plana.
Aktivnost je financirana iz proračuna (izvor 11).

Aktivnost A780001 Programska djelatnost

Na ovoj aktivnosti planirani rashodi iznose 35.979,00 EUR, a izvršeno je 4.293,88 EUR, što iznosi 11,93% izvršenja  godišnjeg plana.
Programska djelatnost je financirana iz proračuna (izvor 11).

Kroz programsku djelatnost provode se slijedeći posebni programi:
· Restauracija Oftalmološke zbirke
· Restauracija tiskovine Evanđelje po Mateju
· Izložba  San u kamenu
· Izložba: Ana Horvat Mrazek Trag
· Izložba Lili Gluić: I gledam more gdje se k  meni penje
· Pedagoški programi
· Konferencija Kultura različitosti: Podzastupljene i ranjive skupine u baštinskim ustanovama
· Lako razumljiva publikacija o Vinku Beku
· Otkup skulpture Vodonoša slijepog kipara amatera Emila Mandarića
· Noć muzeja 2026.
· Implementacija verbalnih opisa na WEB stranici TM
· Informatizacija
· Investicije
[bookmark: _Hlk204674153]
Slijede opisni rezultati koji su se postigli provedbom programa odnosno važnijih aktivnosti i projekata unutar navedenih programa:

Restauracija Oftalmološke zbirke
S ciljem očuvanja predmeta, oftalmoloških pomagala dobivenih donacijom, potrebno je izvršiti konzervatorsko-restauratorske radove kako bi se predmeti sačuvali za buduće naraštaje. Izvršen je pregled i odabir predmeta predviđenih za restauraciju te su isporučeni restauratoru na obradu. Završetak radova je planiran u drugoj polovici 2026. g.

Restauracija tiskovine Evanđelje po Mateju
Potpisan je ugovor i dogovoreni su detalji oko restauracije. Tiskovina je predana na restauraciju.

Izložba  San u kamenu
Izložba radnog naslova San u kamenu (Kodovi prošlosti-taktilno putovanje svjetskom baštinom) je otvorena 14.5.2026. Ostvaren je cilj izložbe, upoznavanja slijepih i slabovidnih osoba sa svjetskom i hrvatskom arheološkom baštinom koje im zbog udaljenosti i veličine nisu pristupačne. Izložbom su predstavljene razne arheološke reprodukcije u vlasništvu kulturne udruge Nova Akropola. Obuhvaćeni su motivi iz drevnih kultura Amerike, Dalekog Istoka, Grčke, Egipta kao i motivi iz hrvatske kulturne baštine. Reprodukcije su izrađene u 3D formi, a dodatno su prilagođene pojednostavljenim reljefnim crtežima, verbalnim opisima i legendama na Brailleovu pismu. Izložba ostaje otvorena do 28.8.2026. g.

Izložba: Ana Horvat Mrazek Trag
Sastavljen je ugovor s autoricom izložbe koja se planira u prosincu. Trenutno se radi na odabiru i izradi nekoliko novih djela posebno za ovu izložbu. U tijeku je izrada scenarija izložbe. Nakon što se konačno dogovori konačan popis radova koji će biti izloženi, krenut će se u izradu verbalnih opisa.

Izložba Lili Gluić: I  gledam more gdje se k  meni penje
Izvršenje ovog programa planira se u rujnu 2026. godine. Za izložbu je izrađen scenarij izložbe te su odabrani radovi koji će biti prezentirani. S ciljem prilagodbe za osobe oštećena vida odabrani su radovi za taktilnu prilagodbu koja je temeljito razrađena i za koju je dogovoreno i izrađeno 6 taktilnih dijagrama A4 formata. Napisan je tekst za audio prilagodbu svih radova koji će biti izloženi kao i za svaki pojedini taktilni dijagram (ukupno 20 audio prilagodbi) i izrađeni su QR kodovi. Napisani su tekstovi za katalog, predmetne legende, plakat i pozivnice. Održan je radni sastanak s grafičkim dizajnerom za katalog i popratni vizualni identitet izložbe te su predani materijali za daljnji rad.


Pedagoški programi
Izložba Muzej, što je to?
Izrađen je scenarij izložbe, osmišljeni su svi tekstovi te su predviđeni plakati grafički uređeni. 
U tijeku je tisak plakata. Izložba će biti realizirana početkom nove školske godine.
Festival empatije 2026. 
Festival empatije će se održati 24.10.2026. godine u prostoru Tiflološkog muzeja. Bit će realiziran u suradnji s Kreativnom audiovizualnom asocijacijom – KAVA. Festival će se održati s ciljem poticanja razumijevanja, tolerancije i prihvaćanja različitosti kroz različite oblike umjetničkog i edukativnog djelovanja. Program će se provoditi tijekom cijelog dana, a naglasak će biti na 3 filmske projekcije od kojih će svaka biti namijenjena drugačijem uzrastu. Do sada je osmišljen scenarij manifestacije, odabrani su filmovi za projekcije te je osigurana kompletna infrastruktura za filmske projekcije. Program je namijenjen širokoj publici, a sudjelovanje na svim događanjima biti će besplatno, čime je omogućen pristup različitim skupinama posjetitelja.

Konferencija Kultura različitosti: Podzastupljene i ranjive skupine u baštinskim ustanovama
Muzej planira održati  međunarodnu konferencije o aktualnim temama i problemima društveno isključenih osoba 22. i 23.10.2026. Na skupu će biti obuhvaćeno nekoliko tematskih područja: pristupačnost kulturne baštine ranjivim skupinama, raznolikost i uključivost posjetitelja u inkluzivnom muzeju, obrazovna i komunikacijska uloga muzeja, te razvoj publike u kulturi.
Obavljene su pripreme za održavanje konferencije: poslane su pozivnice, zaprimljeno je 70 prijava za sudjelovanje na konferenciji  i obavljen je odabir radova koji će biti izloženi na konferenciji.
Lako razumljiva publikacija o Vinku Beku
Izvršenje programa planira se do kraja 2026. godine. S ciljem prilagodbe pristupačne publikacije izrađena je prva verzija teksta čija prilagodba za easy to read format. Napravljen je odabir fotografija koje će se koristiti u publikaciji. Planira se zajedno sa suradnicom izraditi korekturu teksta i vizualnog materijala koji će biti korišten u publikaciji. Planira se suradnja s grafičkom dizajnericom za grafičko oblikovanje i tisak pristupačne publikacije za 70 primjeraka.  

Otkup skulpture Vodonoša slijepog kipara amatera Emila Mandarića
U tijeku su završni radovi na izradi skulpture. Isporuka će biti izvršena tijekom jesenskih mjeseci.


Noć muzeja 2026.
Tiflološki muzej uspješno je proveo program u sklopu manifestacije Noć muzeja, održane 30. siječnja 2026., nastavljajući dugogodišnje sudjelovanje u ovoj nacionalnoj manifestaciji. Program je bio usmjeren na promicanje jednakosti, uključivosti i senzibilizacije javnosti za osobe s invaliditetom, s posebnim naglaskom na osobe oštećena vida.
Posjetiteljima su bila organizirana stručna vodstva kroz stalni postav te razgledavanje izložbe iz ostavštine dr. Zvonimira Pavišića. Održane su edukativne i iskustvene radionice za djecu i odrasle, demonstracije društvenih igara prilagođenih osobama oštećena vida te predstavljanje rada psa vodiča za slijepe. Posebnu vrijednost programu dala je edukativna predstava Pričom te zovem u izvedbi umjetnice Margarete Peršić, namijenjena djeci predškolskog i školskog uzrasta.
Program je uspješno ostvaren prema planu, uz velik interes javnosti. Ostvareni su planirani ciljevi informiranja, edukacije i senzibilizacije posjetitelja te promicanja ravnopravnog sudjelovanja osoba s invaliditetom u kulturnom životu.

Implementacija verbalnih opisa na WEB stranici TM
S ciljem dodatne prilagodbe digitalnih sadržaja osobama oštećena vida izrađeni su verbalni opisi slikovnih materijala (fotografija) koji se nalaze na web stranici muzeja te su opisani sadržaji fotografije postavljeni kao alternativni ili Alt tekst.  U tijeku je njihova provjera i testiranje koje provodi vanjski suradnik, slijepa osoba. Program će biti u potpunosti realiziran tijekom druge polovice 2026. g. čime će se ostvariti cilj, olakšavanje pristupa i poboljšanje kvalitete digitalne pristupačnosti sadržaja web stranice Tiflološkog muzeja za slijepe i slabovidne osobe.

Informatizacija
Naručena je informatička oprema, koja je zaprimljena u srpnju 2026.

Investicije
Izrada zaštitnih kliznih vrata za knjižnicu TM
Radi poboljšanja uvjeta čuvanja knjižnične građe provedeni su pripremni radovi za odvajanje knjižnice od uredskog dijela prostora izradom zaštitnih kliznih vrata. Izvršeno je premještanje knjiga na policama te su osigurani potrebni materijali, dok je izvođenje radova planirano tijekom ljetnih mjeseci. Provedbom programa smanjit će se izloženost knjižnične građe svjetlu, toplini i prašini, čime će se osigurati bolji uvjeti za njezino dugoročno očuvanje, nesmetan pristup fondu te unaprijediti uvjeti rada djelatnika.


Nabava TV uređaja
U okviru održavanja i unaprjeđenja stalnog postava Tiflološkog muzeja izvršena je zamjena dotrajale audiovizualne opreme, koja je bila u neprekidnoj uporabi od 2007. g. te zbog starosti i učestalih kvarova više nije omogućavala kvalitetnu reprodukciju dokumentarnih filmova niti odgovarajuću audio deskripciju za slijepe i slabovidne posjetitelje.
Nabavljena su 4 nova televizora s pripadajućim slušalicama, čime je osigurana pouzdana reprodukcija filmskih sadržaja, uključujući titlove na hrvatskom i engleskom jeziku te audio deskripciju. Izvršenom zamjenom opreme unaprijeđena je pristupačnost stalnog postava i osigurani su odgovarajući tehnički uvjeti za kvalitetno korištenje multimedijskih sadržaja od strane svih posjetitelja.

Aktivnost A780002 Administracija i upravljanje – ostali izvori

Na ovoj aktivnosti planirani rashodi iznose 9.000,00 EUR, a izvršeno je 1.714,69 EUR što iznosi 19,05% izvršenja godišnjeg plana.
Aktivnost je financirana iz vlastitih prihoda (izvor 31) i ostalih prihoda (izvor 43)

Stanje novčanih sredstva na računima na početku razdoblja iznosi 33.807,32 EUR, a na kraju razdoblja iznosi 35.319,63 EUR.

III. POSEBNI IZVJEŠTAJI
· Izvještaj o zaduživanju na domaćem i stranom tržištu novca i kapitala – 
muzej se nije zaduživao na domaćem i stranom tržištu kapitala.
· Izvještaj o korištenju sredstava fondova Europske unije – 
muzej nije koristio sredstva fonodova Europske unije
· Izvještaj o danim zajmovima i potraživanjima po danim zajmovima –
muzej nije imao danih zajmova
· Izvještaj o stanju potraživanja i dospjelih obveza te o stanju potencijalnih obveza po osnovi sudskih sporova –
muzej nije imao dospjelih i potencijalnih obveza po osnovi sudskih sporova
· Izvještaj o danim jamstvima i plaćanjima po protestiranim jamstvima  -
muzej nije davao jamstva i nije imao plaćanja po protestiranim jamstvima.


U Zagrebu, 29.07.2026.

                                                                                                                 Ravnateljica

                                                                                                              Nina Sivec 

